|  |  |  |
| --- | --- | --- |
| **בנק ישראל**  דוברות והסברה כלכלית |  | ‏ ירושלים, כ"ב בטבת, תשפ"א  ‏‏6 בינואר 2021 |


הודעה לעיתונות:

**תיבה מתוך דו"ח היציבות הפיננסית למחצית השנייה של 2020: השפעת משבר הקורונה על החברות לביטוח אשראי[[1]](#footnote-1)**

* ביטוח אשראי נועד לבטח יצואנים/ספקים מקומיים בעסקאות שבהן הלקוחות אינם משלמים תמורת הסחורה לאחר קבלתה.
* בעקבות משבר הקורונה ועל רקע עליית הסיכון הקטינו החברות לביטוח אשראי את הכיסוי הביטוחי שהן מספקות בגין עסקאות, ואף הפסיקו באופן גורף לספק כיסוי ביטוחי בענפים מסוימים שנפגעו קשות מהמשבר, כגון ענפי התעופה והמלונאות.
* במטרה לסייע ליצואנים ולספקים בשוק המקומי בהמשך הפעילות החליטה המדינה להעמיד ערבות בגובה של 750 מיליוני דולרים כדי להגדיל בחזרה את ביטוחי האשראי.
* אחוז הערבות יהיה עד 100 אחוזים מהכיסוי הראשוני שחברת הביטוח מספקת, עם השתתפות עצמית של 10 אחוזים לחברות מייצאות ו-15 אחוזים לחברות שפעילותן מקומית.
* מנתוני חברת ""בססח" עולה כי הירידה של שיעור המענה, שהוא שיעורו של סכום הביטוח שהחברה נותנת מתוך היקף הביטוח שהלקוח מבקש, בשל משבר הקורונה תוקנה כלפי מעלה בזכות הערבות, אך הכיסוי טרם חזר לשיעורים שנרשמו לפני המשבר. ממרץ עד יוני עלה משמעותית מספר העסקאות שבהן הקונה פיגר בתשלום, ובכ-70 אחוזים מאותן עסקאות עדיין דווח על פיגור גם בסוף חודש אוקטובר.
* ערבות זו היא דוגמה לסיוע ממשלתי, שנועד להתגבר על כשל שוק בזמן המשבר, ויש לו השפעה משמעותית מאוד על המשך הפעילות במשק.

ביטוח אשראי נועד לבטח את הספקים בעסקאות שבהן הלקוחות אינם משלמים תמורת הסחורה לאחר קבלתה. אל החברות לביטוח אשראי פונים הן יצואנים והן ספקים מקומיים. במקרה הראשון מדובר בביטוח אשראי לסחר חוץ; הלקוחות יכולים לבטח את עצמם מפני סיכונים מסחריים ו/או פוליטיים, ומחקרים מראים שהביטוח מעודד יצוא, בעיקר במדינות קטנות[[2]](#footnote-2) (Auboin and Engemann, 2014; van der Veer, 2015). במקרה של ספקים מקומיים מדובר באשראי ספקים; הלקוחות יכולים לבטח את עצמם מפני סיכונים מסחריים, וזוהי דרך נפוצה לממן את פעילותם. סיכון מסחרי מתממש כאשר לקוח נקלע לחדלות פירעון או לקושי כלכלי ואינו משלם את התמורה במשך תקופה שהוגדרה מראש מיום הפירעון המוסכם; סיכון פוליטי מתממש כאשר לקוח אינו משלם את התמורה משום שבארצו התרחש אירוע פוליטי – הפיכה, הטלת איסור על הוצאת מט"ח, הלאמה, ביטול רישיונות יבוא ועוד.

**איור 1: סיכום הפעילות בביטוח האשראי**

****

בישראל פועלות שלוש חברות פרטיות לביטוח אשראי: "בססח, החברה הישראלית לביטוח אשראי", "כלל ביטוח אשראי" ו"קופאס ישראל". "בססח" הוקמה ב-1957 כחברה ממשלתית, ובשנת 2000 פוצלה לשתיים: פעילות הביטוח לטווחים הבינוני והארוך נותרה בבעלות ממשלתית ומתנהלת בחברת "אשרא"[[3]](#footnote-3), ופעילות הביטוח לטווח הקצר (עד שנה) הופרטה ומתנהלת בחברה "בססח". ב-2019 ביטחה "בססח" עסקאות שהיקפן כ-20 מיליארדי דולרים – כ-40 אחוזים מתוכן עם חו"ל, והשאר (כ-12 מיליארדי דולרים) בשוק המקומי. בעסקות יצוא לטווח קצר (עד שנה) "בססח" היא מבטחת האשראי הגדולה ביותר: היא מבטחת כ-65 אחוזים מיצוא הסחורות המבוטח (אשר מגיע ל-50 אחוזים מסך היצוא הישראלי)[[4]](#footnote-4) (איור 2). בעסקאות מקומיות "כלל ביטוח אשראי" היא חברת הביטוח הגדולה ביותר, והיא מבטחת כ-45 אחוזים מהשוק (כ-79 אחוזים מכלל המבוטחים שלה), "בססח" מחזיקה כ-35 אחוזים[[5]](#footnote-5), ו"קופאס ישראל", אשר נכנסה לשוק המקומי בשנת 2015, מבטחת את השאר (כ-20 אחוזים).

|  |  |
| --- | --- |
|  |  |

פעילותן של החברות לביטוח אשראי במחצית השנה האחרונה יכולה לתת אינדיקציה להשלכות הכלכליות של משבר הקורונה. מאיור 3 עולה כי במחצית הראשונה של שנת 2020 נרשם זינוק של למעלה משבעים אחוזים בסעיף "תשלומים ושינוי בהתחייבויות"[[6]](#footnote-6) (מתוך סך ההתחייבויות בגין חוזי ביטוח) – התביעות בפועל פלוס ההפרשות של החברות לביטוח אשראי לתביעות עתידיות – ביחס למחציות הראשונות של חמש השנים האחרונות. זינוק זה מלמד כי החברות לביטוח אשראי צופות גידול משמעותי של תשלומי התביעות למבוטחים שלא יקבלו את התשלומים מלקוחות שנקלעו לקשיים. עוד עולה מן האיור כי לאחר מספר שנים של עלייה ביחס בין הפרמיות לתביעות ירד יחס זה במחצית הראשונה של 2020 ירידה משמעותית. הערכות אלו מקבלות חיזוק גם מדיווחיהן של חברות בין-לאומיות לביטוח אשראי. Euler Hermes, אחת מהחברות המובילות בעולם בתחום זה, דיווחה בחודש יולי כי ברבעון השני של שנת 2020 גדל מספר החברות הגדולות (חברות שהמחזור הכספי שלהן 50 מיליון אירו ומעלה) אשר נקלעו לחדלות פירעון ב-99 אחוזים ביחס לרבעון השני של 2019 (147 חברות בהשוואה ל-74 חברות). בהשוואה לרבעון הראשון של השנה נרשם גידול של 91 אחוזים. לפי דיווחה של Euler Hermes, גם המחזור הכספי הממוצע של החברות שהפכו לחדלוֹת פירעון ברבעון השני של השנה עלה הן בהשוואה לרבעון השני של אשתקד והן בהשוואה לרבעון הראשון של השנה הנוכחית – ב-21 אחוזים וב-34 אחוזים, בהתאמה. עוד עולה מאותו דיווח כי הענפים שבהם העלייה של מספר פשיטות הרגל ברבעון השני הייתה הגבוהה ביותר הם הקמעונאות, השירותים, האנרגיה והרכב.

אחת מתוך שלוש החברות לביטוח אשראי – חברת "בססח" – העבירה לנו נתונים על הכיסויים הביטוחיים שהיא מספקת, כך שהייתה בידינו דרך נוספת ללמוד על השינוי בפעילות החברות האלה בתקופה זו. "בססח" מחייבת את מבוטחיה לדווח לה כאשר קונה מפגר בתשלום ב-30 יום. פיגור עשוי להסתיים או בתשלום של הקונה או בהגשת תביעה של המבוטח ל"בססח". Graham- Rozen and Michelson (2020)[[7]](#footnote-7) מצאו התאמה בין התקופות שהצטברו בהן פיגורים רבים לבין אירועי משבר ידועים (מלחמת לבנון השנייה, המשבר של 2008, משבר החובות באירופה וכו'). עוד עולה ממחקרם כי סדרת הפיגורים מהווה אינדיקטור מקדים לקשיי המימון של החברות ברבעון הבא (מקדם המתאם 0.62), וכן אינדיקטור מקדים למצב המשק שני רבעונים קדימה, לפי המדד המשולב לבחינת מצבו (0.5-). איור 4 מציג את שיעור הפיגורים מתוך מספר הביטוחים הפעילים בשוק המקומי (בחודש נתון) מתחילת 2015. ניתן לראות שבחודשים מרץ עד יוני עלה משמעותית מספר הפיגורים שדווחו, ואילו בחודשים האחרונים לא נרשמה תוספת משמעותית לעסקאות-בפיגור כתוצאה מהסגר השני. עם זאת נדגיש כי נכון לאוקטובר 2020 רק כ-30 אחוזים מן העסקאות שדווחו כפיגורים מחודש מרץ הסתיימו בתשלום של הלקוחות. במילים אחרות: 70 אחוזים מאותן עסקאות שהוגדרו כעסקאות-בפיגור מחודש מרץ עדיין מוגדרות ככאלה גם בסוף אוקטובר. עוד ניתן ללמוד כי אחוז העסקאות בפיגורים הגיע במקסימום (סביב אמצע מרץ) לאחוז אחד בלבד.

שיעור המענה של חברה לביטוח אשראי הוא שיעורו של סכום הביטוח שהחברה נותנת מתוך היקף הביטוח שהלקוח מבקש. מאחר שמחיר הביטוח לרוב קבוע ושווה לשיעור מסוים מהסכום המוצהר של המשלוחים, היקף הסיכון הנשקף מלקוחותיו של המבוטח בעיני "בססח" מתבטא בעיקר בשיעור המענה. Graham-Rozen and Michelson (2020) מוצאים כי שיעור המענה בעסקאות מקומיות מושפע בעיקר מגודל המבוטח ומסיכון הקונים שהוא פועל מולם. וכך, החל מחודש מרץ, בעקבות משבר הקורונה, אנו עדים לירידה של שיעור המענה – משיעור ממוצע של 83 אחוזים מתחילת 2019 עד פברואר 2020 לשיעור של 77 אחוזים בחודשים מרץ עד מאי. שיעור מענה נמוך יותר מקטין, מבחינת המבוטח, את תוחלת הרווח הצפוי בעסקה מול לקוח ועלול להשפיע על המכירות לאותו לקוח, ובכך לפגוע בפעילות הכלכלית.

על רקע עליית הסיכון, המתבטאת בעיקר בהקטנת הכיסוי הביטוחי לספקים מקומיים וליצואנים כנגד הסיכון לכשל תשלום מצד הקונים, ובמטרה לסייע ליצואנים ולספקים בשוק המקומי בהמשך הפעילות, הוחלט במהלך חודש מאי על העמדת ערבות מדינה כדי להגדיל את ביטוחי האשראי הן בעסקות היצוא והן בעסקאות בשוק המקומי[[8]](#footnote-8). כך החברות לביטוח אשראי תוכלנה להכניס את המדינה לעסקאות שבהן הן הפחיתו את המכסה בעקבות המשבר. נדגיש כי ההחלטה להכניס את המדינה לעסקה כזאת או אחרת היא החלטתה של החברה לביטוח אשראי, ובעסקאות שבהן, לדעתה, ההסתברות של חדלות פירעון גבוהה, היא תבטל את הביטוח לחלוטין במקום להשתמש בערבות המדינה. זאת ועוד, אחד התנאים בהסכם הוא שהערבות תינתן רק ליצואנים ש-30 אחוזים מתוצרתם מיוצרת הוא בישראל. כך המדינה רוצה להימנע מסיוע לחברות/עסקים שאינם מייצרים בישראל. סכום הערבות שניתן לשלוש החברות הפרטיות לביטוח אשראי הפועלות בישראל הוא 750 מיליוני דולרים, והסכום מחולק ביניהן שווה בשווה[[9]](#footnote-9). ערבות זו ניתנת בצורת כיסוי עילי ([[10]](#footnote-10)Top up Cover), שלפיו על כל שקל שחברת הביטוח מכסה בפוליסה מסוימת בהתאם לכללי החיתום המקובלים אצלה, המדינה נותנת תוספת, המשלימה את הכיסוי ל-100 אחוזים[[11]](#footnote-11). התחייבות המדינה תחול רק על פוליסות ביטוח אשראי לטווח קצר – כאלה שבהן מספר ימי האשראי אינו עולה על 365– וכן רק לתוספת כיסוי עילי שהוצאה מיום 1.4.20 ועד 31.12.21. כמו כן תוכל המדינה להקדים את תפוגתו של תוקף כתב הערבות על פי שיקול דעתה.

דוגמה לשם המחשה: אם לפני משבר הקורונה חברה לביטוח אשראי נתנה לספק מסוים כיסוי של מיליון שקלים, וכעת, בגלל המשבר, הסיכון מבחינתה עלה, והיא מחליטה לתת כיסוי רק של חצי מיליון שקלים – הדבר עלול להניע את אותו הספק למכור רק מחצית מהסחורה שהיה רגיל למכור. על פי ההסכם המדינה מספקת, במקרה כזה, ערבות עבור חצי מיליון שקלים נוספים, וכך הספק המקומי חוזר כמעט למצבו המקורי[[12]](#footnote-12). במקרה של כשל ביטוחי, המבוטח יתבע תחילה את החברה לביטוח אשראי בגין הכיסוי הראשוני, ורק לאחר מכן – את המדינה (עבור הכיסוי העילי). כן נדגיש כי הפרמיה עוברת מחברת הביטוח אל המדינה, וזאת בניכוי דמי התפעול, שנשארים אצל החברה. נציין כי הסכם כזה היה קיים בין השנים 2008 ו-2014 בעקבות המשבר הפיננסי, אך אז המדינה ייחדה את התוכנית ליצואנים בלבד[[13]](#footnote-13).

מן הנתונים עולה כי בעקבות הסיוע המענה הממוצע בחברת "בססח" חזר לשיעורים גבוהים: בחודשים יוני עד אוקטובר שיעור המענה הממוצע הגיע לשמונים אחוזים, אף כי הוא עדיין נמוך (ב-3 נקודות האחוז) מאשר בתקופה המקבילה אשתקד. בחלוקה לפי דירוג סיכון הקונה[[14]](#footnote-14) ניתן להיווכח כי עלייה זו נרשמה לגבי קונים בכל הדירוגים, פרט לאלה בשני הדירוגים המסוכנים ביותר (שהם של כ-2 אחוזים מכלל הקונים); לגבי אלה שיעור המענה המשיך לרדת גם לאחר קבלת הערבות. גם כשמסתכלים על שיעור העסקאות שבהן שיעור המענה הוא אפס רואים כי שיעור זה ירד במקצת לאחר קבלת ערבות המדינה (מ-14.3 אחוזים בחודשים מרץ עד מאי ל-13 אחוזים בחודשים יוני עד אוקטובר), אף כי הוא לא חזר לרמות של אשתקד (11.8 אחוזים בממוצע). זאת ככל הנראה על רקע עליית הסיכון בתקופה זו וההנחה שלמרות קבלת הערבות חברת "בססח" לא תבטח עסקאות אשר הפכו למסוכנות מדי, שבהן, לדעתה, הסיכוי שאותם לקוחות ישלמו למבוטח שלה קטן מאוד.

בתחילת אפריל פרסמה חברת דירוגי החוב העולמית מודי'ס בחינה שערכה לדירוגי החברות לביטוח אשראי הפועלות ישירות בישראל, בצל משבר הקורונה. על סמך הבדיקה החליטה מודי'ס להותיר את הדירוג בעינו, אך לשנות את אופק הדירוג של שתיים מהחברות ("כלל ביטוח אשראי", אשר בדירוג A3ו"קופאס", אשר בדירוג A2) מחיובי לשלילי. לעומתן הושאר דירוג A3של "בססח" באופק היציב. מודי'ס נימקה את שינוי האופק. אופק הדירוג עבר מחיובי לשלילי בדירוג של "כלל ביטוח אשראי" ו"קופאס" בהערכתה שחברות אלה יושפעו באופן קשה יותר מאשר "בססח" בהתממש תרחיש קיצון חמור במיוחד, הקשור למשבר הקורונה, שיכלול פגיעה ממושכת בעסקים ובשווקים הפיננסיים, וכן שיעור תביעות גבוה – יותר מאשר במשבר 2008–2009. "בססח" אמנם תושפע מלחצים אלה באופן דומה, אך היא נהנית מיתרון: בהיותה נתמכת על ידי חברת האם שלה (Euler Hermes), זו תמתן את ההשפעות של התממשות סיכון האשראי שלה.

יש לציין כי החברות לביטוח אשראי לא מממנות את עצמן באמצעות איגרות חוב, וכי עצם מתן הדירוג הוא לטובת המבוטחים הקיימים והמבוטחים הפוטנציאליים של אותן חברות. מעבר לכך, דירוג בין-לאומי בקבוצת A מאפשר עסקות מימון עם הבנקים. שיתופי הפעולה האלה בין הבנקים לחברות לביטוח אשראי בנויים על הכרה של הבנק המממן בפוליסת הביטוח של החברה כבטוחה הולמת לאשראי שהוא מעמיד, וזו, בשילוב עם הדירוג הגבוה של החברה, יכולה לאפשר הפחתה של ההון שאותו הבנק מחזיק (הפחתה של 50 אחוזים מריתוק ההון). בכך גם מתאפשר למבוטחי החברה למנף את ביטוח האשראי של החברה לשם השגת מימון נוסף[[15]](#footnote-15).

1. תודה רבה לחברת "בססח" על מסד הנתונים ועל שיתוף הפעולה. [↑](#footnote-ref-1)
2. מדינות שבהן האוכלוסייה מונה פחות ממיליון תושבים. [↑](#footnote-ref-2)
3. חברה זו מבטחת אשראי והשקעות בעסקאות יצוא לטווחים הבינוני והארוך (משנה עד 15 שנים) בעיקר כנגד סיכונים פוליטיים. [↑](#footnote-ref-3)
4. "כלל ביטוח אשראי" מבטחת כשלושים אחוזים ו"קופאס ישראל " – כארבעה אחוזים בלבד. [↑](#footnote-ref-4)
5. נכון לאוקטובר 2020 היו ל"בססח" מאות מבוטחים שמוכרים ליותר מ-15,000 קונים בישראל, והיקפן של העסקאות המקומיות שביטחה הסתכם במחצית הראשונה של השנה בכ-7.5 מיליארדי דולרים. [↑](#footnote-ref-5)
6. בדוח הרווח וההפסד. [↑](#footnote-ref-6)
7. Meital Graham-Rozen and Noam Michelson, "Credit Insurance in Israel: An Initial Overview and Analysis of Considerations Affecting the Acceptance Rate", *Israel Economic Review*, Vol. 18 No. 1. [↑](#footnote-ref-7)
8. סיוע מסוג זה ניתן גם במדינות נוספות בעולם, ביניהן בריטניה, צרפת, הולנד, איטליה, פורטוגל וקנדה. [↑](#footnote-ref-8)
9. נכון לחודש דצמבר 2020 ניצלו החברות 2.1 מיליארדי שקלים מסכום הערבות. האפשרות להרחיב את הסכום נבחנת כל העת על ידי משרד האוצר בהתאם לצורכי חברות ביטוח האשראי. [↑](#footnote-ref-9)
10. ישנה אפשרות לתוכנית אחרת של ערבות מדינה לביטוחי אשראי: בגרמניה, למשל, החברות לביטוח אשראי מתחייבות לא להוריד את שיעור המכסות, והמדינה מתחייבת לתת ערבות מלאה עבור אותו הסכום בתוספת אחוז מסוים שנקבע מראש. נדגיש כי מרבית החברות לביטוח אשראי מגבות את הכיסויים שהן מספקות באמצעות מבטחי משנה. [↑](#footnote-ref-10)
11. יש לציין כי בעת כשל ביטוחי, המבוטח בעסקות יצוא ישלם לרוב 10 אחוזים מההשתתפות העצמית ובפעילות מקומית 15 אחוזים. [↑](#footnote-ref-11)
12. לא לגמרי למצב המקורי, משום שכעת הלקוח ישלם קצת יותר משיעור הפרמיה עבור אותו כיסוי שהמדינה מעניקה. [↑](#footnote-ref-12)
13. מתוך מגמה לסייע גם לספקים בשוק המקומי בהשגת כיסוי ביטוחי גבוה יותר רתמה "בססח" (לדוגמה) לתוכנית זו מבטחי משנה מובילים בעולם, אשר היו מוכנים לקחת על עצמם את סיכוני האשראי בתנאים זהים לאלו של הממשלה. [↑](#footnote-ref-13)
14. דירוג פנימי של החברה. [↑](#footnote-ref-14)
15. ואף במקרים מסוימים לשפר את היחסים הפיננסיים במאזן – בדרך של הפחתת סעיף החייבים והגדלת המזומנים במאזן (ניכיון חייבים). [↑](#footnote-ref-15)